Parlement moet nou besluit oor Jiba, Mrwebi | Netwerk24
Is dié Old Mutual se keuse vir permanente hoof?
Old Mutual soek al sedert 17 Junie 2019 'n nuwe permanente uitvoerende hoof nadat hy ontslae geraak het van sy omstrede hoof, Peter Moyo.
Parlement moet nou besluit oor Jiba, Mrwebi
Deur Llewellyn Prince 10 Julie 2019 21:21
Adv. Nomgcobo JibaFoto: Argief
Was pres. Cyril Ramaphosa se besluit om adv. Nomgcobo Jiba en adv. Lawrence Mrwebi, twee omstrede voormalige hooggeplaastes in die nasionale vervolgingsgesag (NVG), uit hul poste te verwyder wettig?
Dít én of daar enige gronde is om die twee weer in hul ou NVG-poste her aan te stel is waaroor LP's by die parlement vinnig 'n besluit moet maak.
Dié LP's het dit Woensdag tydens 'n gesamentlike sitting van die portefeuljekomitee oor justisie en korrektiewe dienste, en die verkose komitee oor sekuriteit en justisie, gehoor toe die parlement se regsadviseurs daardie advies aan hulle gegee het.
Vroeër is berig hoe Ramaphosa ná 'n onlangse konstitusionele hofuitspraak dat Jiba en Mrwebi se name nie van die Balieraad geskrap moet word nie, gesê hy staan by sy besluit om hulle uit hul poste te verwyder.
Hy het die twee in April afgedank nadat die Mokgoro-ondersoek bevind het Jiba, toe nasionale adjunkdirekteur van openbare vervolging, en Mrwebi, toe hoof van die gespesialiseerde handelsmisdaadeenheid, is onbevoeg vir hul NVG-poste.
Wetgewing maak voorsiening vir die parlement om te oorweeg of Jiba en Mrwebi heraangestel moet word.
Bulelani Magwanishe en Shahidabibi Shaikh, voorsitters van die onderskeie komitees, het Woensdag ná die sitting in 'n gesamentlike verklaring gesê die regsadvies het verder gelui dat die komitees ook alle relevante dokumente moet oorweeg en of hulle verdere getuienis wil aanvra.
Die dokumente sluit in die brief en ondersteunende dokumente van Ramaphosa waarin hy die redes uiteensit vir die twee se verwydering, asook die Mokgoro-ondersoek se verslag en voorleggings van sowel Jiba as Mrwebi.
"In terme van die tydlyn vir 'n besluit deur die parlement is ons geadviseer dat die parlement ingevolge wetgewing binne 30 dae nadat die boodskap ter tafel gelê is, of so gou daarna, 'n besluit moet maak.
"Die voorsitters het aangedui dat hulle eers nog 'n gesamentlike vergadering later wil hou waarna 'n besluit gemaak sal word," lui hul verklaring.